作者：史达祖
词牌/韵律：贺新郎

paragraphs: 同住西山下。
是天地中间，爱酒能诗之社。
船向少陵佳处放，尘世必无知者。
暑不到、云宫风榭。
楚竹忽然呼月上，被东西，几叶云萦惹。
云散去，笑声罢。
清尊莫为婵娟泻。
为狂吟醉舞，毋失晋人风雅。
踏碎桥边杨柳影，不听渔樵闲话。
更欲举、空杯相谢。
北斗以南如此几，想吾曹、便是神仙也，问今夜，是何夜。